CELEX: 
Language: et
Date: 2022-03-14 00:00:00
Title: KOMISJONI RAKENDUSMÄÄRUS (EL) / , millega muudetakse rakendusmäärust (EL) 2015/1998, millega nähakse ette lennundusjulgestuse ühiste põhistandardite rakendamise üksikasjalikud meetmed

KOMISJONI RAKENDUSMÄÄRUS (EL) …/…,
            
            
               14.3.2022,
            
            
               millega muudetakse rakendusmäärust (EL) 2015/1998, millega nähakse ette lennundusjulgestuse ühiste põhistandardite rakendamise üksikasjalikud meetmed
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 11. märtsi 2008. aasta määrust (EÜ) nr 300/2008, mis käsitleb tsiviillennundusjulgestuse ühiseeskirju ja millega tunnistatakse kehtetuks määrus (EÜ) nr 2320/2002,
                  1
                eriti selle artikli 4 lõiget 3, 
            
            
               ning arvestades järgmist:
            
            
               (1)Komisjoni määrusega (EÜ) nr 272/2009
                  2
                on täiendatud määruse (EÜ) nr 300/2008 lisas esitatud tsiviillennundusjulgestuse ühiseid põhistandardeid.
            
            
               (2)Määrusega (EÜ) nr 272/2009 on komisjonile pandud ka kohustus tunnustada kolmandate riikide julgestusstandardite samaväärsust kõnealuse määruse lisa E osas esitatud kriteeriumide kohaselt.
            
            
               (3)Komisjoni rakendusmääruse (EL) 2015/1998
                  3
                lisas on loetletud kolmandad riigid, kelle julgestusstandardid on tunnistatud samaväärseks ühiste põhistandarditega.
            
            
               (4)Komisjon on kindlaks teinud, et Serbia Vabariigi Belgradi Nikola Tesla lennujaam vastab reisijate ja käsipagasi läbivaatuse, registreeritud pagasi, kauba ja posti läbivaatuse ning õhusõidukite julgestuse osas määruse (EÜ) nr 272/2009 lisa E osas esitatud kriteeriumidele.
            
            
               (5)Komisjon on kindlaks teinud, et Iisraeli Riigi Ben Gurioni rahvusvaheline lennujaam vastab reisijate ja käsipagasi läbivaatuse ning õhusõidukite julgestuse osas määruse (EÜ) nr 272/2009 lisa E osas esitatud kriteeriumidele.
            
            
               (6)Komisjoni rakendusmäärusega (EL) 2020/111,
                  4
                millega muudetakse rakendusmäärust (EL) 2015/1998, lisati nii Serbia Vabariik seoses Belgradi Nikola Tesla lennujaamaga kui ka Iisraeli Riik seoses Ben Gurioni rahvusvahelise lennujaamaga asjakohastesse liidetesse, milles on loetletud kolmandad riigid, kes kohaldavad ühiste põhistandarditega samaväärseid julgestusstandardeid.
            
            
               (7)Komisjoni rakendusmäärusega (EL) 2019/413,
                  5
                millega muudetakse rakendusmäärust (EL) 2015/1998, tunnistatakse, et Suurbritannia ja Põhja-Iiri Ühendkuningriik kohaldab ühiste põhistandarditega samaväärseid julgestusstandardeid. Selle määruse lisas asendati muu hulgas liited 3-B, 4-B, 5-A ja 6-F tervikuna uute liidetega, milles on hõlmatud ka Suurbritannia ja Põhja-Iiri Ühendkuningriik.
            
            
               (8)Komisjoni rakendusmääruse (EL) 2019/413 kohaldamise kuupäev määrati kindlaks artiklis 3; selleks oli kuupäev, mis järgneb kuupäevale, mil lõpeb aluslepingute kohaldamine Suurbritannia ja Põhja-Iiri Ühendkuningriigi suhtes ja Ühendkuningriigis vastavalt Euroopa Liidu lepingu artikli 50 lõikele 3. Kuna rakendusmääruse (EL) 2019/413 kohaldamine viibis kuni 1. jaanuarini 2021, asendati liited 3-B, 4-B, 5-A ja 6-F alates nimetatud kuupäevast liidetega, milles olevad loetelud ei kajasta pärast rakendusmääruse (EL) 2019/413 vastuvõtmist tehtud muudatusi, nimelt neid, mis tehti rakendusmäärusega (EL) 2020/111. 
            
            
               (9)Selleks et uuesti kehtestada õiged loetelud kolmandatest riikidest, kes kohaldavad ühiste põhistandarditega samaväärseid julgestusstandardeid, tuleb loeteludesse lisada rakendusmäärusega (EL) 2020/111 lisatud kolmandad riigid.
            
            
               (10)Komisjoni rakendusmäärusega (EL) 2021/255,
                  6
                millega muudetakse rakendusmäärust (EL) 2015/1998, kehtestati uus tegevuskava, et viia lõpule standardile 3 vastavate lõhkeaine avastamissüsteemi (EDS) seadmete paigaldamine, mida hakatakse kasutama registreeritud pagasi läbivaatamiseks Euroopa lennujaamades, ning lisati COVID-19 pandeemiast tingitud vajalik paindlikkus. Selle tegevuskava koostamisel jäi sarnase täiendava paindlikkuse võimalus alates 1. septembrist 2021 ekslikult välja nende käitajate jaoks, kes kasutavad endiselt standardile 2 vastavaid EDS-seadmeid kauba ja posti läbivaatamiseks. Asjaomastele asutustele tuleks anda võimalus lubada standardile 2 vastavate EDS-seadme kasutamist mõistlikul määral laiendada ka ettevõtjatele, kes tegelevad kauba ja posti läbivaatamisega.
            
            
               (11)Rakendusmääruse (EL) 2015/1998 rakendamisel saadud kogemused on näidanud, et ELi lennundusjulgestuse valideerijate valdkonnas on vaja muuta teatavate ühiste põhistandardite rakendusviise ja kaotada järk-järgult ühe vaatega läbivalgustusseadmed. Lisas esitatud asjaomaseid sätteid on vaja kohandada, et suurendada õigusselgust, standardida õigusaktide ühtset tõlgendamist ja veelgi kindlamalt tagada lennundusjulgestuse ühiste põhistandardite parim võimalik rakendamine.
            
         
         
            
               (12)Rakendusmäärust (EL) 2015/1998 tuleks seepärast vastavalt muuta.
            
            
               (13)Käesoleva määrusega ettenähtud meetmed on kooskõlas määruse (EÜ) nr 300/2008 artiklis 19 nimetatud komitee arvamusega,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Rakendusmääruse (EL) 2015/1998 lisa muudetakse vastavalt käesoleva määruse lisale.
            
            
               Artikkel 2
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas. 
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 14.3.2022
            
            
               
                     Komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        ELT L 97, 9.4.2008, lk 72. 
               
               
                  
                     (2)
                  
                        Komisjoni 2. aprilli 2009. aasta määrus (EÜ) nr 272/2009, millega täiendatakse Euroopa Parlamendi ja nõukogu määruse (EÜ) nr 300/2008 lisas sätestatud tsiviillennundusjulgestuse ühiseid põhistandardeid (ELT L 91, 3.4.2009, lk 7).
               
               
                  
                     (3)
                  
                        Komisjoni 5. novembri 2015. aasta rakendusmäärus (EL) 2015/1998, millega nähakse ette lennundusjulgestuse ühiste põhistandardite rakendamise üksikasjalikud meetmed (ELT L 299, 14.11.2015, lk 1).
               
               
                  
                     (4)
                  
                        Komisjoni 13. jaanuari 2020. aasta rakendusmäärus (EL) 2020/111, millega muudetakse rakendusmäärust (EL) 2015/1998 tsiviillennunduse julgestusseadmete heakskiitmise ja selliste kolmandate riikide osas, mille julgestusstandardid on tunnistatud samaväärseks tsiviillennundusjulgestuse ühiste põhistandarditega (ELT L 21, 27.1.2020, lk 1).
               
               
                  
                     (5)
                  
                        Komisjoni 14. märtsi 2019. aasta rakendusmäärus (EL) 2019/413, millega muudetakse rakendusmäärust (EL) 2015/1998 selliste kolmandate riikide osas, mille julgestusstandardid on tunnistatud samaväärseks tsiviillennundusjulgestuse ühiste põhistandarditega (ELT L 73, 15.3.2019, lk 98).
               
               
                  
                     (6)
                  
                        Komisjoni 18. veebruari 2022. aasta rakendusmäärus (EL) 2021/255, millega muudetakse rakendusmäärust (EL) 2015/1998, millega nähakse ette lennundusjulgestuse ühiste põhistandardite rakendamise üksikasjalikud meetmed (ELT L 58, 19.2.2021, lk 23).
               
            
      
    ---documentbreak--- 
      
         
         
            
               LISA 
            
            
               Lisa muudetakse järgmiselt:
            
            
               (1)3. peatüki liite 3-B loetelu muudetakse järgmiselt:
            
            
               (a)pärast Montenegrot käsitlevat kannet lisatakse järgmine kanne:
            
            
               „Serbia Vabariik (Belgradi Nikola Tesla lennujaam)“;
            
            
               (b)pärast Singapuri Vabariigi Singapuri Changi lennujaama käsitlevat kannet lisatakse järgmine kanne:
            
            
               „Iisraeli Riik (Ben Gurioni rahvusvaheline lennujaam)“; 
            
            
               (2)4. peatüki liite 4-B loetelu muudetakse järgmiselt:
            
            
               (a)pärast Montenegrot käsitlevat kannet lisatakse järgmine kanne:
            
            
               „Serbia Vabariik (Belgradi Nikola Tesla lennujaam)“;
            
            
               (b)pärast Singapuri Vabariigi Singapuri Changi lennujaama käsitlevat kannet lisatakse järgmine kanne:
            
            
               „Iisraeli Riik (Ben Gurioni rahvusvaheline lennujaam)“; 
            
            
               (3)5. peatüki liite 5-A loetellu lisatakse Montenegrot käsitleva kande järele järgmine kanne:
            
            
               „Serbia Vabariik (Belgradi Nikola Tesla lennujaam)“;
            
            
               (4)6. peatüki liite 6-F loetellu 6-Fi lisatakse Montenegrot käsitleva kande järele järgmine kanne:
            
            
               „Serbia Vabariik“;
            
            
               (5)punkt 11.6.4.1 alapunkt c asendatakse järgmisega:
            
            
               „c) ei tohi teha ELi lennundusjulgestuse valideerimisi, kui tal on kolmandas riigis või rahvusvahelises organisatsioonis kehtivale samaväärsele süsteemile vastav lennundusjulgestuse valideerija staatus, välja arvatud juhul, kui kolmas riik või rahvusvaheline organisatsioon annab ELi lennundusjulgestuse valideerijatele oma süsteemi raames vastastikuseid võimalusi.“;
            
            
               (6)punkt 12.3.1 asendatakse järgmisega:
            
         
         
            
               „12.3.1 Kõik alates 1. jaanuarist 2023 paigaldatud seadmed, mida kasutatakse liidus sellise kauba ja posti ning lennuettevõtja posti ja lennuettevõtja saadetiste läbivaatamiseks, mille suhtes kohaldatakse 6. peatüki kohaseid julgestuskontrolli meetmeid, peavad võimaldama mitmikvaadet.
            
            
               Pädev asutus võib objektiivsetel põhjustel lubada enne 1. jaanuari 2023 paigaldatud ühe vaatega läbivalgustusseadmeid kasutada kuni järgmiste kuupäevadeni:
            
            
               (a)enne 1. jaanuari 2016 paigaldatud ühe vaatega läbivalgustusseadmeid hiljemalt 31. detsembrini 2025;
            
            
               (b)alates 1. jaanuarist 2016 paigaldatud ühe vaatega läbivalgustusseadmeid kuni kümne aasta möödumiseni nende paigaldamisest või hiljemalt 31. detsembrini 2027, olenevalt sellest, kumb kuupäev on varasem.
            
            
               Kui pädev asutus kohaldab teise lõigu sätteid, teavitab ta sellest komisjoni.“;
            
            
               (7)punktis 12.4.2.4 lisatakse tabeli järele järgmine lause:
            
            
               „Lisaks võib pädev asutus kuni 1. septembrini 2022 lubada standardile 2 vastava EDS-seadme kasutamist sellise kauba ja posti ning lennuettevõtja posti ja lennuettevõtja saadetiste läbivaatamiseks, mille suhtes kohaldatakse julgestuskontrolli meetmeid vastavalt 6. peatükile.“